Source: https://www.postimees.ee/6471987/kohus-moistis-kaht-turvameest-tulistanud-vanuri-15-aastaks-vangi
Timestamp: 2019-02-20 08:04:45+00:00
Document Index: 4089000

Matched Legal Cases: ['Kohus ', 'Kohus ', 'kohus ', 'Kohus ', 'kohus ', 'kohus ', 'Kohus ', 'Riigikohus ', 'Riigikohus ']

Kohus mõistis kaht turvameest tulistanud vanuri 15 aastaks vangi - Krimi - Postimees: Värsked uudised Eestist ja välismaalt
Kohus mõistis kaht turvameest tulistanud vanuri 15 aastaks vangi
Tulistaja peab maksma ohvritele hüvitist kokku 80 000 eurot
7. detsember 2018, 13:23
Harju maakohus mõistis täna 15 aastaks vangi Aleksander Yakimenko, kes tulistas mullu suvel Põhja-Tallinnas Kopli liinidel kaht turvameest.
Kohus mõistis 75-aastase Yakimenko süüdi mõrvakatses ja määras talle selle eest karistuseks 13 aastat vangistust. Relvade ja laskemoona ebaseadusliku omamise eest karistas kohus teda kolmeaastase vangistusega. Liitkaristusena mõistis kohus mehele 15 aastat vangistust.
Kohus mõistis Yakimenkolt tulistamises haavata saanud turvameestele mittevaralise hagi hüvituseks välja kokku 80 000 eurot, neist ühele peab tulistaja maksma 50 000 ja teisele 30 000 eurot.
Samuti peab mees hpvitama kriminaalmenetlusega seotud kulud kokku 11 169 eurot.
Väljamõistetud hüvitis on senisest kohtupraktikast oluliselt kõrgem
Riigikohus koostas mullu aprillis analüüsi kohtupraktikas väljamõistetud mittevaralise kahju kohta ning sellest selgub, et Yakimenko tulistamisohvritele määratud 30 000 ja 50 000 euro suuruste hüvitis on keskmisest oluliselt kõrgem.
Raske tervisekahju tekitamisena kvalifitseeritud kuriteoga tekitatud mittevaralise kahju eest väljamõistetud hüvitise suurus oli lühi- ja kokkuleppemenetluse asjades keskmiselt 3200 eurot. Hüvitised jäid vahemikku 420–10 000 eurot. Üldmenetluses mõisteti hüvitis välja ühes kriminaalasjas ja hüvitise suuruseks oli 7000 eurot.
Riigikohus tõi näitena välja, et mõrvakatsena kvalifitseeritud kuriteoga tekitatud kehavigastuse eest mõisteti 2016. aastal välja 2000 euro suurune hüvitis.
Viimaste aastate suurim väljamõistetud mittevaralise kahju hüvitis mõisteti välja kolme hukkunuga liiklusõnnetuse põhjustajalt. Õnnetuses oma ema ja lapse kaotanud kannatanu sai kohtu otsusel mittevaralise kahju hüvitiseks 127 800 eurot.
Prokurör nõudis 16-aastast vangistust
Prokurör nõudis novembri lõpus Harju maakohtus mullu suvel Tallinnas Kopli liinidel kaht turvatöötajat tulistanud mehele liitkaristusena 16-aastast vangistust.
Põhja ringkonnaprokurör Katrin Pärtlas nõudis Alexander Yakimenkole 16-aastast vangistust liitkaristusena kahe inimese mõrvakatse ning tulirelvade ja laskemoona ebaseadusliku käitlemise eest. Pärtlase sõnul on menetlusega on tuvastatud, et kogu sündmus kestis alla minuti.
Prokurör süüdistas Yakimenkot kahe inimese mõrva katses
Mees tunnistas tulistamist, kuid eitas tapmissoovi